ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1605/97 υποβολή: Dagmar Roth-Behrendt (PSE) προς την Επιτροπή (5 Μαΐου 1997)

Θέμα: Οδηγία της Επιτροπής της 16.2.1996 σχετικά με τις μεταποιημένες τροφές με βάση τα δημητριακά και τις παιδικές τροφές για βρέφη και μικρά παιδιά

Στην 11η αιτιολογική σκέψη της οδηγίας 96/5/ΕΚ ((ΕΕ L 49 της 28.2.1996, σελ. 17. )), της 16.2.1996, σχετικά με τις μεταποιημένες τροφές με βάση τα δημητριακά και τις παιδικές τροφές για βρέφη και μικρά παιδιά, η Επιτροπή προβλέπει τον άμεσο καθορισμό μικροβιολογικών κριτηρίων και ανώτατων επιπέδων προσμίξεων για τις παιδικές τροφές. Σχετική πρόταση δεν έχει υποβληθεί ως τώρα από την Επιτροπή.

1. Έχει αρχίσει η Επιτροπή την επεξεργασία πρότασης για τον καθορισμό μικροβιολογικών κριτηρίων και ανώτατων επιπέδων προσμίξεων για τις παιδικές τροφές;

2. Αν όχι, πότε θα αρχίσει την επεξεργασία της πρότασης, δεδομένης της επείγουσας ανάγκης καθορισμού μικροβιολογικών κριτηρίων και ανώτατων επιπέδων προσμίξεων για τις παιδικές τροφές;

Απάντηση του κ. Bangemann εξ ονόματος της Επιτροπής (10 Ιουνίου 1997)

Η Επιτροπή έχει ήδη δρομολογήσει την εκπόνηση ενός σχεδίου οδηγίας της Επιτροπής σχετικά με τα ανώτατα όρια περιεκτικότητας μεταποιημένων τροφών με βάση τα σιτηρά και παιδικών τροφών (για βρέφη και νήπια) σε φυτοφάρμακα. Επειδή όμως πρόκειται για ένα ζήτημα περίπλοκο και λεπτό που χρειάζεται προσεκτική εξέταση, δεν μπορεί να δοθεί χρονοδιάγραμμα παρουσίασης του εν λόγω σχεδίου.

Λόγω του επείγοντος χαρακτήρα του θέματος, αναβλήθηκαν οι εργασίες επί των μικροβιολογικών κριτηρίων.
ΓΡΑΠΤΗ ΕΡΩΤΗΣΗ E-1405/97 υποβολή: Fiorella Ghilardotti (PSE), Luigi Colajanni (PSE) και Luciano Vecchi (PSE) προς την Επιτροπή (22 Απριλίου 1997)

Θέμα: Ανισότητες μεταξύ της Ιταλίας και των άλλων κρατών μελών της Ευρωπαϊκής Ένωσης όσον αφορά τους κανόνες που ρυθμίζουν την πρόσβαση στο Ευρωπαϊκό Κοινωνικό Ταμείο και στις πρωτοβουλίες Απασχόληση και Adapt

Είναι σε θέση η Επιτροπή να ανακοινώσει τα αποτελέσματα της έρευνας που διεξήγαγε στο αρμόδιο ιταλικό υπουργείο σχετικά με την υποχρεωτική τραπεζική εγγυοδοσία που ζητούν οι ιταλικές αρχές για τη δυνατότητα πρόσβασης στις κοινοτικές πρωτοβουλίες Adapt, Απασχόληση και το Ευρωπαϊκό Κοινωνικό Ταμείο, έρευνα την οποία μνημονεύει η Επιτροπή στην απάντησή της στη γραπτή ερώτηση Ε-2138/96 ((ΕΕ C 365 της 4.12.1996, σελ. 85. )) του βουλευτού Luciano Vecchi σχετικά με το θέμα αυτό;

Η υποχρέωση αυτή, η οποία δεν υφίσταται στις άλλες χώρες όπου η ύπαρξη της αναγκαίας εγγυοδοσίας διαπιστώνεται μετά από ελέγχους που διενεργούν οι αρμόδιες αρχές πριν, κατά και μετά την υλοποίηση των έργων, δημιουργεί συχνά προβλήματα και δυσβάσταχτες δαπάνες για τους οργανισμούς προώθησης των έργων, κυρίως αν πρόκειται για οργανισμούς που δεν έχουν κερδοσκοπικό χαρακτήρα.

Είναι ακόμη σε θέση η Επιτροπή να μας πληροφορήσει για τα μέτρα που προτίθεται να λάβει σχετικά με το θέμα αυτό αλλά και άλλες ανισότητες μεταξύ της Ιταλίας και των άλλων κρατών μελών όσον αφορά τους κανόνες που ρυθμίζουν τη χορήγηση χρηματοδοτήσεων για τα προγράμματα αυτά και που αφορούν κυρίως τις διαδικασίες και τις λεπτομέρειες καταβολής της εισφοράς του ΕΚΤ καθώς και τους χρόνους έγκρισης των σχεδίων;

Απάντηση του κ. Flynn εξ ονόματος της Επιτροπής (1 Ιουλίου 1997)

Οι κύριοι βουλευτές παρακαλούνται να ανατρέξουν, όσον αφορά τις τραπεζικές εγγυήσεις, στην απάντηση που δόθηκε ήδη από την Επιτροπή στη γραπτή ερώτηση E-2138/96 του κ.M. Vecchi ((EE C 138 της 5.5.1997. )).

Η Επιτροπή τονίζει ότι η αίτηση για τραπεζική εγγυήση είναι ένα θέμα το οποίο εμπίπτει αποκλειστικά στις εθνικές ρυθμίσεις του κάθε κράτους μέλους σχετικά με την προστασία των εθνικών οικονομικών συμφερόντων.

Όσον αφορά τις προϋποθέσεις και τις διαδικασίες για την έγκριση χρηματοδοτήσεων, αυτές διέπονται από την κοινοτική νομοθεσία. Οι προϋποθέσεις και το χρονοδιάγραμμα έγκρισης των σχεδίων καθορίζονται σύμφωνα με την αρχή της επικουρικότητας από τα όργανα του κάθε κράτους μέλους με βάση συγκεκριμένες διατάξεις στους προβλεπόμενους τομείς του εθνικού δικαίου τους.

Συνεπώς, η Επιτροπή εκτιμά ότι δεν μπορεί να εμβαθύνει στο θέμα αυτό δεδομένου ότι αυτό εμπίπτει στην αποκλειστική αρμοδιότητα των εθνικών αρχών.
ΓΡΑΠΤΗ ΕΡΩΤΗΣΗ E-1173/97 υποβολή: Carmen Dνez de Rivera Icaza (PSE) προς την Επιτροπή (3 Απριλίου 1997)

Θέμα: Γάλα και Σπογγώδης Εγκεφαλοπάθεια των Βοοειδών

Μπορεί να ενημερώσει η Επιτροπή, για ποιο λόγο επιτρέπεται ακόμη η κατανάλωση, ακόμα και από παιδιά, γάλακτος και παραγώγων προϊόντων που προέρχονται από κράτη στα οποία έχουν εμφανιστεί περιστατικά ΣΕΒ;

Μπορεί να συμπεριληφθεί η προέλευση των συστατικών στην συσκευασία και στην σήμανση του γάλακτος σε σκόνη και των άλλων τροφίμων που προορίζονται για παιδιά;

Απάντηση του κ. Bangemann εξ ονόματος της Επιτροπής (27 Μαΐου 1997)

Η έκθεση του 1996, σχετικά με τη γνωμοδότηση της Παγκόσμιας Οργάνωσης Υγείας, όσον αφορά θέματα δημόσιας υγείας, τα οποία συνδέονται με τη σπογγώδη εγκεφαλοπάθεια που μεταδίδεται στον άνθρωπο και τα ζώα, έδειξε ότι το γάλα και τα παράγωγα προϊόντα του μπορούν να θεωρηθούν αβλαβή για τους καταναλωτές, ακόμη και σε χώρες με υψηλό αριθμό περιστατικών σπογγώδους εγκεφαλοπάθειας των βοοειδών.

Η επιστημονική κτηνιατρική επιτροπή, η οποία, κατόπιν αιτήσεως της Επιτροπής, αξιολόγησε τον ενδεχόμενο κίνδυνο μετάδοσης της σπογγώδους εγκεφαλοπάθειας των βοοειδών στον άνθρωπο και τα ζώα από το πρωτόγαλα, το γάλα και τα γαλακτοκομικά προϊόντα που προέρχονται από βοοειδή, κατέληξε στο συμπέρασμα ότι το γάλα βοοειδών που χαίρουν καλής υγείας καθώς και τα παράγωγα προϊόντα αυτού που δεν περιέχουν πρόσθετα ζωικής προέλευσης, μπορούν να καταναλωθούν με κάθε ασφάλεια υπό οιαδήποτε μορφή και από οιοδήποτε είδος και αν προέρχονται. Δεν υπάρχει ουδεμία απόδειξη ότι η σπογγώδης εγκεφαλοπάθεια των βοοειδών μεταδίδεται με το γάλα και η επιστημονική κτηνιατρική επιτροπή χαρακτήρισε ως αμελητέο τον κίνδυνο που συνδέεται με το γάλα.

Με βάση την εν λόγω γνωμοδότηση, το γάλα και τα παράγωγά του δεν υπεβλήθησαν ποτέ σε οιονδήποτε περιορισμό κατανάλωσής τους.

Η υπάρχουσα κοινοτική νομοθεσία δεν επιβάλλει συστηματική ένδειξη της καταγωγής στην επισήμανση των τροφίμων, συμπεριλαμβανομένου του γάλακτος σε σκόνη και των άλλων βρεφικών τροφών. Πράγματι, το άρθρο 3 παράγραφος 1, σημείο 7 της οδηγίας 79/112/ΕΟΚ ((ΕΕ L 33 της 8.2.1979 )) ορίζει ότι η ένδειξη της καταγωγής δεν πρέπει να αναγράφεται στην επισήμανση εκτός εάν η παράλειψη της ενδείξεως αυτής θα ήταν δυνατόν να δημιουργήσει στον καταναλωτή εσφαλμένη εντύπωση σχετικά με τον πραγματικό τόπο καταγωγής των τροφίμων.

Δεδομένηςτης γνωμοδότησης της επιστημονικής κτηνιατρικής επιτροπής, η Επιτροπή δεν προτίθεται να τροποποιήσει τη νομοθεσία προκειμένου να καταστήσει υποχρεωτική την ένδειξη της καταγωγής ορισμένων συστατικών όπως το γάλα, στην επισήμανση των τροφίμων που περιέχουν τον συγκεκριμένο τύπο συστατικών. Η ένδειξη της καταγωγής του προϊόντος στο σύνολό του ή ορισμένων συστατικών του μπορεί βεβαίως να αναγράφεται αυτοβούλως από τον παρασκευαστή ή τον συσκευαστή.
ΓΡΑΠΤΗ ΕΡΩΤΗΣΗ E-2036/97 υποβολή: Josι Apolinαrio (PSE) προς την Επιτροπή (13 Iουνίου 1997)

Θέμα: Η προώθηση του τουρισμού στα λειτουργικά προγράμματα

Σε σχέση με το ΕΤΠΑ, παρακαλώ την Επιτροπή να καταθέσει κατάλογο των κονδυλίων που έχουν προβλεφθεί για την προώθηση του τουρισμού, επισημαίνοντας ποιά λειτουργικά προγράμματα αφορά το κάθε ένα από τα κονδύλια αυτά, σε όλη την έκταση της Ευρωπαϊκής Ένωσης (είτε πρόκειται για εθνικά, είτε για περιφερειακά λειτουργικά προγράμματα).

Απάντηση της κας Wulf-Mathies εξ ονόματος της Επιτροπής (25 Ιουλίου 1997)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-1008/97 υποβολή: Pierre Bernard-Reymond (PPE) προς την Επιτροπή (19 Μαρτίου 1997)

Θέμα: Προέλευση προϊόντων που προορίζονται για τη διατροφή ψαριών σε ιχθυοτροφεία

Μπορεί η Επιτροπή να διευκρινίσει εάν είναι αληθές ότι στις 20 Φεβρουαρίου 1997 καμια ρύθμιση δεν αντιτίθεται στη διατροφή ψαριών ιχθυοτροφείων που προορίζονται για κατανάλωση με άλευρα που παρασκευάζονται από κρέας και οστά του ίδιου τύπου με αυτά που οδήγησαν στο σοβαρό πρόβλημα της Σ.Ε.Β. μέσω της διατροφής των βοοειδών;

Απάντηση του κ.Fischler εξ ονόματος της Επιτροπής (30 Μαΐου 1997)

Η σπογγιόμορφη εγκεφαλοπάθεια των βοοειδών (ΣΕΒ) θεωρείται ότι προέρχεται από την τροφοδότηση με άλευρα παρασκευασμένα από κρέας και οστά βοοειδών ή προβάτων τα οποία δεν είχαν υποστεί επαρκή επεξεργασία ώστε να απενεργοποιηθεί ο φορέας της νόσου και ξεκίνησε πιθανώς στις αρχές της δεκαετίας του 1980.

Δεν έχει αποδειχτεί ότι τα ψάρια είναι δυνατόν να προσβληθούν από μεταδοτικές σπογγιόμορφες εγκεφαλοπάθειες. Ωστόσο, αυτό δεν μπορεί να αποκλειστεί προς το παρόν. Επειδή δεν υπάρχουν οριστικά στοιχεία, η Επιτροπή υιοθέτησε την άποψη ότι ένα υψηλό επίπεδο προστασίας είναι απαραίτητο για όλα τα είδη τα οποία δύνανται να εισαχθούν στην αλυσίδα διατροφής του ανθρώπου. Συνεπώς ενέκρινε την απόφαση 94/382/EΚ της 27ης Ιουνίου η οποία απαιτεί ελάχιστες παραμέτρους για την επεξεργασία τροφών οι οποίες προέρχονται από κρέας και οστά και η οποία άρχισε να ισχύει την 1η Ιανουαρίου 1995 ((ΕΕ L 172, 7.7.1994. )). Η απόφαση αυτή αναθεωρήθηκε με βάση πιο πρόσφατα στοιχεία και εφαρμόστηκαν ακόμα πιο αυστηρές παράμετροι από την 1η Απριλίου 1997 ((Απόφαση 96/449/EΚ - ΕΕ L 184, 24.7.1996. )). Επιπλέον, με βάση τη συμβουλή της επιστημονικής κτηνιατρικής επιτροπής, η Ευρωπαϊκή Επιτροπή πρότεινε επίσης την απαγόρευση της χρησιμοποίησης συστατικών που ενέχουν ειδικό κίνδυνο από τις ζωοτροφές σε όλη την Κοινότητα. Ωστόσο, η πρόταση αυτή απορρίφθηκε με απλή πλειοψηφία στο Συμβούλιο στις 17 Δεκεμβρίου 1996. Η Επιτροπή εξετάζει τώρα τις απαραίτητες ενέργειες οι οποίες πρέπει να ακολουθήσουν σχετικά με το θέμα αυτό.

Η Επιτροπή μπορεί λοιπόν να δηλώσει ότι ελήφθησαν από το 1995 μέτρα για την προστασία όλων των ειδών διατροφής και ότι τα μέτρα αυτά σταδιακά έγιναν πιο αυστηρά βάσει νέων δεδομένων. Κατά την ημερομηνία την οποία αναφέρει ο αξιότιμος βουλευτής, οι έλεγχοι στον τομέα της επεξεργασίας είχαν βελτιωθεί σημαντικά σε σύγκριση με την κατάσταση που επικρατούσε στις αρχές της δεκαετίας του 1980, κατάσταση η οποία θεωρείται ότι προκάλεσε το πρόβλημα της ΣΕΒ.
ΓΡΑΠΤΗ ΕΡΩΤΗΣΗ E-1378/97 υποβολή: James Moorhouse (PPE) προς την Επιτροπή (22 Απριλίου 1997)

Θέμα: Παραβιάσεις των ανθρωπίνων δικαιωμάτων στην Τυνησία

Σχετικά με το ψήφισμα για τις παραβιάσεις των ανθρωπίνων δικαιωμάτων στην Τυνησία, που εγκρίθηκε από το Ευρωπαϊκό Κοινοβούλιο τον Μάϊο του 1996 (Β4-0606/96) ((ΕΕ C 166 της 10.6.1996, σελ. 204 )) και αναφέρεται στις αυξανόμενες και συνεχιζόμενες ενοχλήσεις εκ μέρους των αρχών της Τυνησίας, εκείνων που υπερασπίζουν τα ανθρώπινα δικαιώματα και τις δημόσιες ελευθερίες στη χώρα τους, σκοπεύει η Επιτροπή να συζητήσει το θέμα των ανθρωπίνων δικαιωμάτων στις συναντήσεις μεταξύ ΕΕ/Τυνησίας στο πλαίσιο του προγράμματος MEDA και ποιές πιέσεις σκοπεύει να ασκήσει στην Τυνησία - στο πλαίσιο του ίδιου προγράμματος - ούτως ώστε να αναγκαστεί η χώρα αυτή να σεβαστεί τις διεθνείς δεσμεύσεις της όσον αφορά τα ανθρώπινα δικαιώματα, την ελευθερία της έκφρασης και τα δημοκρατικά δικαιώματα;

Απάντηση του κ. Marin εξ ονόματος της Επιτροπής (28 Μαΐου 1997)

Με την εφαρμογή της συμφωνίας σύνδεσης της Κοινότητας και της Τυνησίας, τα θέματα δικαιωμάτων του ανθρώπου θα αποτελέσουν τμήμα της ημερήσιας διάταξης του πολιτικού διαλόγου, που προβλέπεται στο άρθρο 3 της συμφωνίας που υπογράφηκε στις 17 Ιουλίου 1995 ((COM (95) 235 τελικό. )).

Αυτό αποτελεί τη λογική συνέχεια στις δεσμεύσεις που ανέλαβαν συγχρόνως η Τυνησία και η Κοινότητα στη δήλωση της Βαρκελώνης, και ιδίως στο πολιτικό και πολιτιστικό κεφάλαιο και στη διμερή συμφωνία που καθιστά τα δικαιώματα του ανθρώπου ουσιαστικό της στοιχείο.

Εξάλλου, πρέπει να αναφερθεί ότι, από το 1996 και στο πλαίσιο του προγράμματος MEDA για τη δημοκρατία, η Κοινότητα αναλαμβάνει δράσεις που αποσκοπούν στην προώθηση των δικαιωμάτων του ανθρώπου στην Τυνησία.
ΓΡΑΠΤΗ ΕΡΩΤΗΣΗ P-1247/97 υποβολή: Mihail Papayannakis (GUE/NGL) προς την Επιτροπή (2 Απριλίου 1997)

Θέμα: Πρωτοβουλία ΜΜΕ - Ελληνικό Λειτουργικό Πρόγραμμα 1994-1999

Η πρωτοβουλία ΜΜΕ - Λειτουργικό Πρόγραμμα 1994-1999 η οποία στοχεύει στο να βοηθήσει τις ΜΜΕ να προσαρμοστούν στην ενιαία αγορά και να γίνουν ανταγωνιστικές σε διεθνές επίπεδο, εγκρίθηκε στις 20.6.1995. Θα μπορούσε η Επιτροπή να με ενημερώσει σχετικά με το ποιά είναι η απορρόφηση ενός εκάστου υποπρογράμματος και μέτρου καθώς και σχετικά με το πώς ο ενδιάμεσος φορέας έχει διαχειριστεί μέχρι σήμερα τη χρηματοδότηση προς τις ΜΜΕ για την υλοποίηση αυτού του τόσο σημαντικού επιχειρησιακού προγράμματος που αποβλέπει, μεταξύ άλλων, στον εκσυγχρονισμό των ΜΜΕ, ώστε να βελτιώσουν τόσο τη διοικητική τους δομή, όσο και την παραγωγική ικανότητά τους;

Aπάντηση της κας Wulf-Mathies εξ ονόματος της Επιτροπής (2 Μαΐου 1997)

Η απορρόφηση επιτόπου της κοινοτικής πρωτοβουλίας «Μικρές και μεσαίες επιχειρήσεις» (ΜΜΕ) είναι μέχρι σήμερα πολύ χαμηλή. Οι προπαρασκευαστικές εργασίες, κυρίως η έλλειψη νομικού πλαισίου, η διαδικασία επιλογής των επτά περιφερειακών ενδιαμέσων φορέων καθώς και η ανάγκη συνεκτικής προσέγγισης για τις ενέργειες υπέρ των ΜΜΕ απαίτησαν σημαντικό χρόνο και εξηγούν εν μέρει τις καθυστερήσεις που παρατηρήθηκαν.

Συγκεκριμένα, και για να απαντήσουν στις κριτικές του Ελεγκτικού Συνεδρίου σχετικά με την έλλειψη συντονισμού μεταξύ των διαφόρων ενεχομένων υπουργείων, οι ελληνικές αρχές δημιούργησαν μία διϋπουργική επιτροπή που είναι επιφορτισμένη με το συντονισμό του συνόλου των ενεργειών για τις ΜΜΕ οι οποίες περιλαμβάνονται στα διάφορα περιφερειακά και εθνικά προγράμματα του κοινοτικού πλαισίου στήριξης 1994-1999 για την Ελλάδα (13 περιφερειακά λειτουργικά προγράμματα (ΛΠ) και 2 εθνικά) καθώς και στις 3 ΚΠ (στις οποίες συμπεριλαμβάνεται η πρωτοβουλία ΜΜΕ). Πρόεδρος αυτής της επιτροπής είναι το Υπουργείο Ανάπτυξης, το οποίο εξασφαλίζει τη συνοχή των ενεργειών υπέρ των ΜΜΕ (μέγεθος των επιχειρήσεων, είδος επιλέξιμων ενεργειών, ποσοστό δημόσιας συγχρηματοδότησης, κλπ.).

Οι ελληνικές αρχές, σε συμφωνία με την Επιτροπή, προέβησαν πρόσφατα σε δημόσια πρόσκληση εκδήλωσης ενδιαφέροντος για το σύνολο αυτών των ενεργειών (συμπεριλαμβανομένων και αυτών της πρωτοβουλίας ΜΜΕ). Οι επιχειρήσεις οφείλουν να υποβάλουν τις αιτήσεις τους μέχρι τις 15 Μαΐου. Από τώρα μέχρι την ημερομηνία αυτή, οι 7 ενδιάμεσοι περιφερειακοί οργανισμοί πρέπει να είναι πλήρως λειτουργικοί ώστε να εξετάσουν τις αιτήσεις των επιχειρήσεων το ταχύτερο δυνατό.
ΓΡΑΠΤΗ ΕΡΩΤΗΣΗ E-0566/97 υποβολή: Jean Baggioni (UPE) προς την Επιτροπή (24 Φεβρουαρίου 1997)

Θέμα: Η ημερομηνία προκήρυξης του επόμενου μειοδοτικού διαγωνισμού για το πρόγραμμα PACTE

Το Ευρωπαϊκό Κοινοβούλιο υποστηρίζει ενεργώς το κοινοτικό πρόγραμμα PACTE (Πρόγραμμα Δράσεων της Τοπικής Αυτοδιοίκησης στην Ευρώπη).

Πληροφορήθηκα με ενδιαφέρον ότι το πρόγραμμα αυτό θα χρηματοδοτείται στο εξής από το κονδύλιο που αντιστοιχεί στο άρθρο 10 του ΕΤΠΑ.

Μπορεί να ανακοινώσει η Επιτροπή για πότε προτίθεται να προκυρήξει μειοδοτικό διαγωνισμό στο πλαίσιο του εν λόγω προγράμματος;

Απάντηση της κας Wulf-Mathies εξ ονόματος της Επιτροπής (21 Απριλίου 1997)

Η Επιτροπή δεν έχει ακόμη εκδόσει την απόφασή της την σχετική με την συνέχεια της χρηματοδότησης του προγράμματος Pacte. Η απόφαση η σχετική με το θέμα αυτό θα πρέπει να ληφθεί πριν το καλοκαίρι του 1997. Η Επιτροπή δεν θα παραλήψει να ενημερώσει σχετικά το Αξιότιμο Μέλος του Κοινοβουλίου εν ευθέτω χρόνω.
ΓΡΑΠΤΗ ΕΡΩΤΗΣΗ E-1437/97 υποβολή: Νικήτας Κακλαμάνης (UPE) προς την Επιτροπή (23 Απριλίου 1997)

Θέμα: Κίνδυνος για τα μειονοτικά σχολεία στην Τουρκία

Σύμφωνα με πληροφορίες, στην Τουρκία προωθείται η κατάργηση του πενταετούς κύκλου υποχρεωτικής εκπαίδευσης και η αντικατάστασή του με οκταετή. Η ρύθμιση αυτή, που εκπορεύεται από στρατιωτικούς κύκλους της χώρας αυτής, έχει δημιουργήσει μείζονες κινδύνους για τα 3 ελληνικά γυμνάσια, τα 9 αρμενικά και το 1 εβραϊκό που απέμειναν σε αυτή τη χώρα, η οποία καθόλου δεν διακρίνεται για το σεβασμό που δείχνει στα δικαιώματα των μειονοτήτων που διαβιούν στο έδαφός της.

Θα ήθελα να πληροφορηθώ από την Ευρωπαϊκή Επιτροπή αν γνωρίζει το θέμα και πώς σκοπεύει να αντιδράσει σε αυτή την απόπειρα των τουρκικών αρχών να περιορίσουν ακόμη περισσότερο το δικαίωμα της εκπαίδευσης για τις μειονότητες, των οποίων τα παιδιά φοιτούν στα προαναφερθέντα εκπαιδευτικά ιδρύματα;

Απάντηση του κ. Van den Broek, εξ ονόματος της Επιτροπής (2 Ιουνίου 1997)

Το σχέδιο επέκτασης του κύκλου υποχρεωτικών σπουδών από τα 5 στα 8 χρόνια, προβλεπόταν ήδη στο 6ο πενταετές τουρκικό πρόγραμμα (1990-1995). Το 7ο πενταετές πρόγραμμα (1996-2000) έθεσε τη μεταρρύθμιση αυτή στην ημερήσια διάταξη.

Υπό την έννοια αυτή, εκπονήθηκε από τον Τούρκο υπουργό ένα σχέδιο εθνικής παιδείας, το οποίο δεν έχει ακόμα εγκριθεί από την τουρκική κυβέρνηση λόγω των αποκλίσεων των απόψεων στο πλαίσιο της κυβερνητικής συμμαχίας σχετικά με τη μεταρρύθμιση αυτή.

Σύμφωνα με τις πληροφορίες που διαθέτει η Επιτροπή πρόκειται, να εκπονηθεί τώρα από την τουρκική διοίκηση μία τροποποιημένη έκδοση του σχεδίου.
ΓΡΑΠΤΗ ΕΡΩΤΗΣΗ E-0338/97 υποβολή: Josι Garcνa-Margallo y Marfil (PPE) προς την Επιτροπή (13 Φεβρουαρίου 1997)

Θέμα: ΚΟΑ στον τομέα του ελαιολάδου: δαπάνες για ενίσχυση στην κατανάλωση στην Ιταλία

Στην ετήσια έκθεση του Ελεγκτικού Συνεδρίου σχετικά με το οικονομικό έτος 1995, η συνολική δαπάνη του τμήματος εγγυήσεων του ΕΓΤΠΕ για το ελαιόλαδο στον γενικό προϋπολογισμό για το 1996 ανέρχεται σε 1.781 εκατ. Ecu. Παρόλο που το ποσόν αυτό κινείται στο πλαίσιο των δαπανών που πραγματοποιήθηκαν μεταξύ 1991 και 1993, διαπιστώνεται ότι οι δαπάνες του 1995 ήταν πολύ κατώτερες και δεν υπερέβαιναν τα 812,5 εκατ. Ecu.

Από τις δαπάνες αυτές, 268,6 και 166 εκατ. Ecu το 1995 και το 1996 αντιστοίχως διατέθηκαν για ενίσχυση στην κατανάλωση.

Ποιό είναι το συνολικό ύψος των δαπανών που πραγματοποιήθηκαν για ενίσχυση στην κατανάλωση ελαιολάδου στην Ιταλία;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0320/97, E-0321/97, E-0322/97, E-0323/97, E-0324/97, E-0325/97, E-0326/97, E-0327/97, E-0328/97, E-0329/97, E-0330/97, E-0331/97, E-0332/97, E-0333/97, E-0334/97, E-0335/97, E-0336/97, E-0337/97, E-0338/97, E-0339/97, E-0340/97, E-0341/97, E-0342/97, E-0343/97 και E-0344/97 (6 Μαρτίου 1997)

Οι δαπάνες που έχουν ζητηθεί από ο Αξιότιμο Μέλος του Κοινοβουλίου εμφαίνονται στον παρακάτω πίνακα. Η συνολική κοινοτική δαπάνη που αφορά τους προϋπολογισμούς 1995 και 1996 ανήλθε αντιστοίχως σε 812,5 και 207,7 εκατ. ECU. Η διαφορά με τα σύνολα που παρατίθενται στον πίνακα οφείλεται κυρίως στις πληρωμές που αφορούν τις ενέργειες προώθησης του ελαιόλαδου. Το ποσό του προϋπολογισμού 1995 είναι κατά πολύ κατώτερο από αυτό του 1996 (και 1994), στη συνέχεια της απόφασης που ελήφθη στο πλαίσιο της δέσμης τιμών 1994/1995 να μετατεθεί η ημερομηνία πληρωμής. Πράγματι, ο προϋπολογισμός 1995 δεν προέβλεπε πληρωμές βάσει της περιόδου 1994/1995, αλλά μόνο υπόλοιπα της περιόδου 1993/1994.

(σε εκατ. ECU)

>TABLE>
ΓΡΑΠΤΗ ΕΡΩΤΗΣΗ E-1158/97 υποβολή: Nikitas Kaklamanis (UPE) προς την Επιτροπή (26 Μαρτίου 1997)

Θέμα: Κατάρρευση «παρατραπεζών» στην Αλβανία

Σύμφωνα με πληροφορίες, μία εκ των «Παρατραπεζών» που κατέρρευσαν στην Αλβανία είχε το όνομα «Γκαλίτσα», και ως Πρόεδρο την κα. Χεϊσέ Γκαντριά, κάτοχο τουρκικού διαβατηρίου, με καταγωγή από το Κόσοβο.

Η κα. Γκαντριά φυγαδεύτηκε στην Τουρκία, από τουρκικούς μηχανισμούς, παίρνοντας μαζί της 190 εκατομμύρια δολάρια.

Ερωτάται η Επιτροπή αν σκέφτεται να διερευνήσει τις πληροφορίες αυτές, και με ποιό τρόπο σκοπεύει να δράσει ώστε να επιστραφούν τα λεφτά στους κατόχους τους.

Απάντηση του κ. Van den Broek εξ ονόματος της Επιτροπής (6 Μαΐου 1997)

Η Επιτροπή έχει επίγνωση του προβλήματος που έθιξε το Αξιότιμο Μέλος του Κοινοβουλίου.

Εν τούτοις, θεωρεί ότι οποιαδήποτε διευθέτηση του προβλήματος, συμπεριλαμβανομένης της επιστροφής των κεφαλαίων, εμπίπτει αποκλειστικά στην αρμοδιότητα των ενδιαφερομένων χωρών.
ΓΡΑΠΤΗ ΕΡΩΤΗΣΗ E-0995/97 υποβολή: Miguel Arias Caρete (PPE) προς την Επιτροπή (17 Μαρτίου 1997)

Θέμα: Γεωργικές επιχειρήσεις στη Γαλλία

Θα μπορούσε η Επιτροπή να μας πληροφορήσει για τον αριθμό των γεωργικών επιχειρήσεων που λειτουργούν σήμερα στη Γαλλία, καθώς και για τον τρέχοντα αριθμό εργαζομένων που απασχολούνται άμεσα στον γεωργικό τομέα στη Γαλλία;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0989/97, E-0990/97, E-0991/97, E-0992/97, E-0993/97, E-0994/97, E-0995/97, E-0996/97, E-0997/97, E-0998/97, E-0999/97, E-1000/97, E-1001/97, E-1002/97 και E -1003/97 (2 Mαΐου 1997)

Έρευνα για τη διάρθρωση των γεωργικών εκμεταλλεύσεων

>TABLE>

Πηγή: Eurostat
ΓΡΑΠΤΗ ΕΡΩΤΗΣΗ E-0845/97 υποβολή: Jaime Valdivielso de Cuι (PPE)προς το Συμβούλιο (10 Μαρτίου 1997)

Θέμα: Πολιτική σχετικά με τα προϊόντα που κατάσχονται λόγω απάτης βάσει της κοινοτικής νομοθεσίας

Μετά από 7 έτη ισχύος του κανονισμού προστασίας των εμπορικών σημάτων και των δικαιωμάτων πνευματικής ιδιοκτησίας, το πλαίσιο εφαρμογής του οποίου περιέλαβε και τα συγγραφικά δικαιώματα και τα πρότυπα χρησιμότητος και λογοτύπων, πραγματοποιήθηκαν τελωνειακοί έλεγχοι στα διάφορα κράτη μέλη. Δεδομένου ότι η απάτη και η αντιγραφή δραστηριοτήτων έχουν σοβαρές συνέπειες σε κοινοτικό επίπεδο, ποιά νομοθετικά όργανα παρακολούθησης και συντονισμού είναι σε λειτουργία; Υπάρχει ουσιαστικός διάλογος μεταξύ της Επιτροπής και των κρατών μελών με σκοπό την αξιολόγηση των επιπτώσεων από τις απάτες και την καταπολέμησή τους;

Μελετά το Συμβούλιο τη δημιουργία οργάνου συντονισμού και παρακολούθησης προκειμένου να έχει λεπτομερή καταγραφή κατ'έτος και κατά χώρα των κατασχέσεων και της ποσοτικής τους εξελίξεως; Ποιά όργανα υφίστανται προκειμένου να διασφαλίζεται ότι τμήμα των κατασχέσεων δεν παρεκκλίνει προς εμπορική εκμετάλλευση;

Μετά τις κατασχέσεις προϊόντων διαπιστώνουμε ότι υπάρχει νομοθετικό κενό όσον αφορά τον προορισμό των προϊόντων αυτών και τη σχετική προβληματική. Επί του παρόντος η λύση είναι η συστηματική τους καταστροφή. Αντιμετωπίζεται η λήψη κάποιου μέτρου επωφελούς διάθεσης των προϊόντων αυτών μέσω της δωρεάς τους σε φιλανθρωπικά ιδρύματα όπως η Caritas ή ο Ερυθρός Σταυρός; Αντιμετωπίζει το Συμβούλιο το ενδεχόμενο της μόνιμης λειτουργίας συστήματος επωφελούς διαθέσεως των προϊόντων των κατασχέσεων αυτών;

Απάντηση (5 Ιουνίου 1997)

Ο κανονισμός αριθ. 3295/94 ((ΕΕ L 341 της 30.12.1994, σελ. 8 )) του Συμβουλίου θεσπίζει, ιδίως με τα άρθρα του 13, 14 και 15, μια διαδικασία παρακολούθησης και συντονισμού όσον αφορά τις δράσεις για την απαγόρευση της θέσης σε ελεύθερη κυκλοφορία, της εξαγωγής, της επανεξαγωγής και της υπαγωγής σε καθεστώς αναστολής των εμπορευμάτων παραποίησης/απομίμησης και των πειραματικών εμπορευμάτων. Εξάλλου το άρθρο 15 προβλέπει ότι η Επιτροπή, με βάση τις πληροφορίες του άρθρου 14, υποβάλει στο Ευρωπαϊκό Κοινοβούλιο και στο Συμβούλιο κατά κακτά χρονικά διαστήματα έκθεση σχετικά με τη λειτουργία του συστήματος. Εξάλλου ο κανονισμός αριθ. 1367/95 ((ΕΕ L 133 της 17.06.1995, σελ. 2 )) της Επιτροπής καθορίζει τις λεπτομέρειες σχετικά με τιςαμοιβαίες ανταλλαγές πληροφοριών μεταξύ της Επιτροπής και των κρατών μελών οι οποίοι πρέπει να διεξάγονται σε τριμηνιαία και ετήσια βάση.

Οσον φαορά τη μεταχείριση που επιφυλάσσεται για τα κατασχεθέντα εμπορεύματα, το Συμβούλιο παραπέμπει στην απάντηση που δόθηκε στην γραπτή ερώτηση αριθ. 0065/97 του αξιότιμου βουλευτή με την οποία υπενθυμίζεται ότι τίποτε δεν εμποδίζει τις αρμόδιες αρχές να προσφέρουν τα κατασχεθέντα εμπορεύματα σε κοινοφελείς οργανώσεις.